**NOTĂ DE FUNDAMENTARE**

**la proiectul de modificare a Hotărârii Guvernului nr. 876/2015 cu privire la asigurarea cu manuale a elevilor**

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
|  Proiectul de modificare a Hotărârii Guvernului nr. 876/2015 cu privire la asigurarea cu manuale a elevilor (cu modificările și completările ulterioare) а fost elaborat de сătrе Ministerul Educației și Cercetării. |
| **2. Condițiile ce au impus elaborarea proiectului actului normativ** |
| 2.1. Temeiul legal sau, după caz, sursa proiectului actului normativ |
| Proiectul de modificare a Hotărârii Guvernului nr. 876/2015 cu privire la asigurarea cu manuale a elevilor este impus de prevederile art. 123 din Codul Educației nr. 152/2014 al Republicii Moldova, care stabilește dreptul la educație pentru toți cetățenii, inclusiv adulți. Propunerea vizează completarea actului cu prevederi pentru asigurarea cu manuale a adulților, întrucât, prin politici educaționale recent promovate, învățarea continuă și accesul la materiale educaționale reprezintă un obiectiv prioritar al Ministerului Educației și Cercetării (MEC). |
| 2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative |
| În cadrul actual, Hotărârii Guvernului nr. 876/2015 cu privire la asigurarea cu manuale a elevilor prevede închirierea și distribuirea manualelor exclusiv pentru elevii din învățământul general, omisiunea adulților fiind o lacună în asigurarea accesului echitabil la resurse educaționale. Creșterea cererii pentru educație continuă, integrarea minorităților și pregătirea profesională suplimentară pentru piața muncii impun asigurarea cu manuale și pentru adulți. În lipsa acestor completări, adulții nu au acces oficial la materialele de studiu necesare, ceea ce duce la dificultăți în obținerea de competențe de bază și lingvistice.Totodată, este necesară actualizarea și clarificarea prevederilor punctului 13 din Anexa nr. 1 și a punctului 10 din Anexa nr. 3 ale Hotărârii Guvernului nr. 876/2015 privind asigurarea cu manuale a elevilor, deoarece există neclarități în ceea ce privește autoritatea publică responsabilă de evidența contabilă a manualelor școlare.În prezent, reglementările din Anexa 1 și Anexa 3 nu stabilesc cu suficientă precizie statutul juridic al manualelor și procedurile de transmitere a acestora către organele locale de specialitate în domeniul învățământului. Această lipsă de claritate poate genera interpretări divergente și dificultăți în aplicarea uniformă a reglementărilor, afectând atât transparența în gestionarea resurselor publice, cât și echitatea în distribuirea manualelor către instituțiile de învățământ.Pentru a elimina aceste probleme, modificările propuse urmăresc:Stabilirea clară a statutului juridic al manualelor:Potrivit Legii nr. 121/2014 privind administrarea și deetatizarea proprietății publice, manualele achiziționate din fonduri publice sunt considerate proprietate publică. Acest statut impune respectarea unor proceduri clare pentru utilizarea și transmiterea lor. Noul text detaliază aceste aspecte, eliminând ambiguitățile și asigurând o gestionare corectă a manualelor.Armonizarea cu cadrul normativ existent:Derogarea de la pct. 10 alin. (1) lit. b) din HG nr. 901/2015 este necesară pentru a permite transmiterea manualelor cu titlu gratuit către organele locale. Această derogare respectă art. 6 alin. (1) din Legea nr. 435/2006 privind descentralizarea administrativă, care prevede delegarea competențelor autorităților publice locale de nivelurile întâi și al doilea, în condiții de eficacitate și raționalitate economică. Prin aceste modificări, se instituie un mecanism clar de transmitere, conform principiilor descentralizării și bunei guvernări.Modificările propuse contribuie la crearea unui cadru normativ mai clar și eficient, care să sprijine o gestionare transparentă și echitabilă a manualelor școlare în beneficiul procesului educațional. |
| **3. Obiectivele urmărite și soluțiile propuse** |
| 3.1. Principalele prevederi ale proiectului și evidențierea elementelor noi |
| Proiect de modificare Hotărârii Guvernului nr. 876/2015 cu privire la asigurarea cu manuale a elevilor prevede modificarea mai multor aspecte, inclusiv:**Schema de închiriere a materialelor didactice pentru adulți**, în mod similar cu schema aplicată pentru elevii din învățământul liceal, asigurând accesul echitabil la materiale didactice pentru populația adultă.**Mijloacele financiare pentru închirierea manualelor destinate adulților** vor fi gestionate în cadrul alocațiilor existente ale Fondului special pentru manuale, fără a solicita mijloace financiare suplimentare. Completarea reglementărilor Fondului va permite extinderea utilizării eficiente a resurselor disponibile, astfel încât să se sprijine necesitățile de formare ale adulților. Această abordare promovează obiectivele generale de educație și incluziune socială, asigurând acces echitabil la materiale didactice prin aplicarea unui mecanism de închiriere similar celui implementat pentru elevi. |
| 3.2. Opțiunile alternative analizate și motivele pentru care acestea nu au fost luate în considerare |
| S-a examinat varianta menținerii schemei actuale, care asigură manuale doar pentru elevii din învățământul preuniversitar, însă aceasta nu este suficientă, deoarece nu răspunde necesităților educaționale ale adulților. Extinderea reglementărilor de închiriere a manualelor pentru adulți prin intermediul unei scheme dedicate este soluția optimă, permițând accesul la materialele didactice într-un mod organizat și sustenabil financiar. |
| **4. Analiza impactului de reglementare**  |
| 4.1. Impactul asupra sectorului public |
| Implementarea acestei modificări va necesita implicarea suplimentară a MEC și a Fondului special pentru manuale în gestionarea și distribuirea materialelor pentru adulți. Personalul administrativ va avea responsabilități extinse, pentru a include monitorizarea utilizării și colectarea plăților de închiriere. |
| 4.2. Impactul financiar și argumentarea costurilor estimative |
| Alocarea resurselor financiare pentru asigurarea materialelor destinate adulților va fi realizată din mijloacele financiare existente în cadrul Fondului special pentru manuale. Costurile includ achiziționarea și întreținerea stocurilor de manuale pentru adulți, iar fondurile se vor suplimenta parțial din plățile de închiriere, similare cu cele aplicate elevilor, ceea ce asigură sustenabilitatea financiară. |
| 4.3. Impactul asupra sectorului privat |
| Modificările vor genera cerere suplimentară pentru edituri și furnizori privați de manuale, contribuind astfel la dezvoltarea parteneriatelor public-private pentru adaptarea manualelor existente la nevoile adulților. |
| 4.4. Impactul social |
| Extinderea accesului la manuale pentru adulți va sprijini incluziunea educațională, facilitând accesul acestora la învățământul formal și promovând integrarea lingvistică și profesională. Astfel, adulții din toate mediile socio-economice vor avea oportunități îmbunătățite de învățare. |
| 4.4.1. Impactul asupra datelor cu caracter personal |
| Datele personale colectate pentru gestionarea schemei de închiriere vor fi protejate conform legislației naționale privind protecția datelor, fiind utilizate exclusiv pentru administrarea schemei. |
| 4.4.2. Impactul asupra echității și egalității de gen |
| Modificările propuse vor adresa echitatea de acces la educație pentru toți adulții, fără diferențieri de gen, promovând astfel egalitatea de șanse. |
| 4.5. Impactul asupra mediului |
| Se prevede un impact minim asupra mediului, întrucât schema de închiriere permite reutilizarea materialelor didactice pe parcursul mai multor ani, limitând astfel necesitatea tipăririi frecvente. |
| 4.6. Alte impacturi și informații relevante |
| Extinderea schemei de închiriere pentru adulți este o inițiativă inovativă în educația continuă din Republica Moldova, susținând astfel creșterea gradului de competență al forței de muncă și alinierea cu cerințele pieței muncii. |
| **5. Compatibilitatea proiectului actului normativ cu legislația UE**  |
| 5.1. Măsuri normative necesare pentru transpunerea actelor juridice ale UE în legislația naționalăProiectul de modificare este în deplină compatibilitate cu principiile educației pentru adulți, promovate la nivelul Uniunii Europene, susținând astfel obiectivele de incluziune educațională și acces la învățare pe tot parcursul vieții. |
| 5.2. Măsuri normative care urmăresc crearea cadrului juridic intern necesar pentru implementarea legislației UE |
|  Nu este aplicabil |
| **6. Avizarea și consultarea publică a proiectului actului normativ** |
| În vederea respectării prevederilor Legii nr. 239/2008 privind transparența în procesul decizional, pe pagina web oficială a Ministerului Educației și Cercetării [www.mec.gov.md](http://www.mec.gov.md), compartimentul Transparența decizională și pe platforma guvernamentală [www.particip.md](http://www.particip.md), a fost asigurată plasarea anunțului privind inițierea elaborării proiectului de modificarea a Hotărârii Guvernului nr. 876/2015 cu privire la asigurarea cu manuale a elevilor ([https://particip.gov.md/ro/document/stages/\*/13313](https://particip.gov.md/ro/document/stages/%2A/13313)).  |
| **7. Concluziile expertizelor** |
| Proiectul urmează a fi supus expertizării în cadrul procesului de avizare/expertizare. Informația referitoare la concluziile expertizelor va fi inclusă în sinteza obiecțiilor și propunerilor/recomandărilor la prezentul proiect de hotărâre. |
| **8. Modul de încorporare a actului în cadrul normativ existent** |
|  Proiectul se încorporează în cadrul normativ în vigoare și nu necesită modificarea/abrogarea unor acte normative. |
| **9. Măsurile necesare pentru implementarea prevederilor proiectului actului normativ** |
|  Pentru implementare, MEC va elabora norme metodologice pentru schema de închiriere a materialelor didactice pentru adulți și va organiza sesiuni de informare pentru personalul administrativ din instituțiile de învățământ și din instituțiile de educație pentru adulți. |

**Ministru Dan PERCIUN**